fi en en en fr de da id fi nb da da da da da da da da da da sv da da da da en nb da en en
Old boys ”danske mestre” - Svanholm Cricketklub
Søndag d. 29. august 2021 kl. 09:37 af Henrik Pfaff
Det er efterhånden adskillige år siden vores old boys sidst vandt den sjællandske række. Da det er den eneste od boys række i Danmark kan vi jo kalde os danske mestre, selvom det er lidt af en tilsnigelse og kun belønnes med æren og intet metal.
Mange supporters var mødt frem
Den største bedrift i det forløbne år må gå til holdsamleren Mickey Lund. Uanset, hor mange spillere, vi har stående på listen, er det at samle otte spillere en bedrift. Det lykkedes da heller ikke i alle årets kampe, men selv med syv kunne holdet klare ærterne.
En nærmere gennemgang af årets bedrifter må man med spænding se frem til i Den Grimme Ælling, hvor Dennis Zachariasson vil underholde med stort og småt fra årets bedrifter.
Men vi skal have med, at årets sidste kamp foregik mod Fredensborg på Svanholm Park, hvor adskillige supporters var mødt op for at heppe og beundre. Ved denne lejlighed mønstrede vi hele 9 spillere – det viser interessen.
Vi skulle bare vinde kampen, da vi lå a point med Glostrup og havde en bedre koefficient. Dog gav en af spillerne udtryk for nervøsitet over at skulle møde et indisk ukendt hold med måske ukendte stjerner. Selvom reporteren forsøgte at berolige ham med, at Fredensborg var helt ny på old boys-scenen og ikke havde vundet en kamp, lykkedes det ikke. ”Man kan aldrig vide” mumlede han og vendte sig bort for ikke at vise sit bekymrede ansigt.
Anfører Tahir Siddique søgte – temmelig dumt, når vi nu skulle skaffe os en endnu bedre koefficient - at forhandle kampen ned til 16 overs grundet det sene tidspunkt på året. Det var Fredensborg ikke meget for, men da Tahir stillede dem overfor spørgsmålet: ”Jamen kan I batte 20 overs” og svaret var et nej, lykkedes hans eminente overtalelsesevner som sædvanlig.
Der var ganske rigtigt stor slagkraft i Fredensborg, men det foregik mest højt op i luften og vore old boys udviste gribeevner, som adskillige andre i denne klub må være misundelige over. Det var særdeles flotte greb som Mickey og Darren Howard fremviste. Howard er i øvrigt en gammel førsteholdsspiller, som Jim Moniz har fået ud af busken og som nu hører til de trofaste.
Tilbage til Fredensborg. Ganske som de selv sagde kunne de ikke batte i 20 overe – de var ude for 49 p 10 overe med 2/14, 2/5 og 2/5 til Dennis Zachariasson, Shaheed Mahmood og Allan Majgård.
Der gik et chok gennem alle, da Morten Petersson blev kastet ud i anden over, men på fem overe sørgede Tahir Siddique (20 not out) og Jim Moniz (22 not out, heraf to seksere) plus det løse for at vi passerede på fem overe. Uden videre gærdetab.
Morten Petersson kastes ud
Jim Moniz i sekserhumør
Allan From laver den vindende ener
Et medlevende publikum modtager jublende deres helte
Old Boys Holdet 2021
Stående bagerst fra venstre Jim Moniz, Allan Majgård, Shaheed Mahmood, Allan From og Dennis Zachariasson. Siddende Darren Howard, Tahir Siddique (anfører, når han var der eller var det Mickey), Morten Petersson og Mickey Lund
Nu skal holdet d. 31. august spille om ”Sherry De Terry-pokalen” mod Glostrup. Det foregår på Svanholm Park og der er fri adgang !!